**Zašto je važno uspostaviti Open Data Hub u Crnoj Gori?**

U Crnogorskoj akademiji nauka i umjetnosti, 24. marta 2025, sa specijalistima u oblasti otvaranja podataka i njihove ponovne upotrebe razgovarano je na temu inicijative za unapređenje transparentnosti, efikasnosti i inovacija – uspostavljanje Open Data Huba u Crnoj Gori.

Okrugli sto otvorio je akademik Igor Đurović, sekretar Odjeljenja prirodnih nauka, koji je ujedno moderirao panelom. Uvodničarka je bila Lidija Ljumović iz Ministarstva javne uprave, dok su panelisti bili Bojana Bajić (ReSPA), Aleš Versić (Data Steward, Slovenija), Zoran Luša (Zoogle) i Nada Rakočević (Privredna komora Crne Gore).

U eri digitalizacije i brzog tehnološkog napretka, otvoreni podaci predstavljaju ključnu infrastrukturu za razvoj društva, ekonomije i demokratije. Otvoreni podaci predstavljaju vrijedan resurs, koji može pokrenuti inovacije, otvoriti nova tržišta i osnažiti privredu, posebno ICT sektor. Da bismo iskoristili taj potencijal, potrebno je sistemski pristupiti razvoju ekosistema otvorenih podataka uspostavljanjem jedinstvene platforme. Tokom višesatne diskusije kako panelista, tako i učesnika Okruglog stola, zaključeno je sljedeće:

**1.** **Potrebni su nam jasna politička volja, strateški pravac i koordinacija upravljanjem otvaranja podataka.**

Neophodno je da Crna Gora donese strategiju otvorenja podataka ili da pitanje otvaranja podataka bude jasno integrisano u digitalnu agendu. Iskustvo nam pokazuje da bez strateškog dokumenta i institucionalnog nosioca koji ima mandat i kapacitet da koordinira ovaj proces, napredak ostaje spor i parcijalan. Nužno je uspostaviti mrežu aktera, koji bi brinuli na sprovođenju strategije.

**2.** **Moramo unaprijediti zakonodavni okvir.**

Zakon o slobodnom pristupu informacijama kod nas ne prepoznaje otvorene podatke kao poseban institut. Potrebno je u zakon ugraditi obaveznost objavljivanja podataka u mašinski čitljivom formatu, kao i uskladiti se sa evropskom Direktivom o otvorenim podacima, posebno u dijelu koji se odnosi na tzv. skupove podataka visoke vrijednosti, kao što su geoprostorni podaci, statistika, meteorologija, poslovni registri i dr. Takođe, na području otvorene nauke je potrebno omogućiti otvaranje podataka iz istraživačkih projekata.

**3.** **Naš portal otvorenih podataka mora biti tehnički unaprijeđen.**

Portal [data.gov.me](https://data.gov.me/) je važna platforma, ali trenutno ima niz ograničenja: mali broj datasetova, nedostatak API-ja, ograničeni formati, rijetko ažuriranje. Potrebno je investirati u modernizaciju portala, bolju strukturu podataka, interfejs prilagođen programerima i ponovnoj upotrebi podataka i kreiranje tzv. metaportala koji bi povezivao sve relevantne registre. Funkcionalnosti portala moraju biti savremene i služiti koristnicima. Kao okvir potrebnih funkcionalnosti može se upotrebiti upitnik Evropske komisije – Open data maturity report.

**4****. Neophodno je jačanje kapaciteta institucija.**

Otvoreni podaci nijesu „tehnologija”, već promjena načina rada i načina razmišljanja. Zaposlenima u javnoj upravi treba omogućiti kontinuirane obuke: objasniti koristi otvaranja podataka, kako da pripreme podatke, kako da ih anonimizuju, ukoliko je to potrebno, kako da ih dokumentuju i učine upotrebljivim; uspostaviti saradnju između privrede i javne uprave; uspostaviti sistem samoevaluacije institucija i mjerenja koliko su institucije spremne za otvaranje podataka (primjer iz Slovenije: <https://opjs.aat4.si/>). Na nivou institucija treba razmotriti određivanje zaposlenog lica odgovornog za kvalitet, integritet i upravljanje podacima u organizaciji. Njegov zadatak bi bio da osigura da podaci budu tačni, dosljedni, dostupni i usklađeni sa propisima. Ova uloga je ključna u procesima obrade i analize podataka, posebno u sektorima kao što su IT, finansije, zdravstvo i javna uprava.

**5.** **Privreda mora biti aktivno uključena.**

ICT zajednica i startapi su ključni korisnici otvorenih podataka. Potrebno je organizovati hakatone, takmičenja i inovacione izazove u saradnji sa firmama, fakultetima i nevladinim organizacijama. Takođe, potrebno je podržati preduzeća koja razvijaju proizvode na bazi otvorenih podataka – kroz grantove, pilot projekte, promociju; uspostaviti saradnju između privrede i javne uprave; uspostaviti sistem samoevaluacije preduzeća, koliko su spremna za ponovnu upotrebu otvorenih podataka (primjer iz Slovenije: https://supop.aat4.eu/).

**6.** **Moramo mjeriti, promovisati i učiti iz iskustava.**

Redovno izvještavanje o napretku, broju datasetova, aplikacija i korisnika – sve su to informacije koje nam govore koliko sistem funkcioniše. Takođe, važno je promovisati dobre primjere da bismo podigli svijest i motivisali druge da se uključe.

Crna Gora treba da aktivno učestvuje u evropskim mrežama i inicijativama, kao što su European Data Portal, Open Data Maturity Report, Open Data Day i dr.

Zaključno, otvaranje podataka nije samo tehnički proces – to je transformacija kulture upravljanja. Da bi ekosistem otvorenih podataka u Crnoj Gori zaživio, potrebno je zajedničko djelovanje državne uprave, poslovne zajednice, akademije i civilnog društva. Nužno je uspostaviti tijelo, koje će se sastajati najmanje jednom u 2-3 mjeseca i pratiti sprovođenje strategije i akcionog plana za unapređenje otvaranja podataka u Crnoj Gori, poboljšanje ekonomije podataka i izgradnju ekosistema podataka Crne Gore. I vizija je da se Crna Gora vrati tamo gdje je već bila. Da bude lider regiona.